b'\n_START_ARTICLE_\nCholesterolis\n_START_SECTION_\nMevalonato susidarymas i\xc5\xa1 acetil-KoA\n_START_PARAGRAPH_\nPerne\xc5\xa1tos acetil-KoA molekul\xc4\x97s i\xc5\xa1 mitochondrij\xc5\xb3 matrikso \xc4\xaf citozol\xc4\xaf kondensuojasi, veikiant fermentui tiolazei (EC 2.3.1.9) ir susidaro acetoacetil-KoA ir atskyla KoA (kofermentas A). Susidar\xc4\x99s acetoacetil-KoA gali b\xc5\xabti panaudojamas ketonini\xc5\xb3 k\xc5\xabn\xc5\xb3 ir cholesterolio biosintez\xc4\x97je._NEWLINE_Toliau prie acetoacetil-KoA jungiasi dar viena acetil-KoA molekul\xc4\x97, veikiant fermentui 3-hidroksi-3-metilglutaril-CoA sinatzei (EC 2.3.3.10). Susidaro 3-hidroksi-3-metilglutaril-CoA ir KoA_NEWLINE_Katalizuojant mikrosominiam fermentui 3-hidroksi-3-metilglutaril-CoA reduktazei (EC 1.1.1.34) ir dalyvaujant nikotinamido adenino dinukleotido fosfatui (NADPH), redukuojama viena karboksigrup\xc4\x97, atskyla KoA ir susidaro mevalonato r\xc5\xabg\xc5\xa1tis. Tai pirmoji negr\xc4\xaf\xc5\xbetama cholesterolio biosintez\xc4\x97s reakcija. 3-hidroksi-3-metilglutaril-CoA reduktaz\xc4\x97 vadinama cholesterolio biosintez\xc4\x97s greit\xc4\xaf reguliuojan\xc4\x8diu fermentu. J\xc4\x85 inhibuoja cholesterolis ir gryb\xc5\xb3 metabolitai: kompaktinas bei mevinolinas, konkuruojantys su 3-hidroksi-3-metilglutaril-CoA reduktaze, taip pat vaist\xc5\xb3 grup\xc4\x97s \xc5\xa1eima\xc2\xa0\xe2\x80\x93 statinai (lovastatinas, simvastatinas ir kt.)\n_START_SECTION_\nMevalonato fosforilinimas ir dekarboksilinimas\n_START_PARAGRAPH_\nMevalono r\xc5\xabg\xc5\xa1tis (mevalonatas) fosforilinama dalyvaujant ATP (adenozintrifosfatas). Mevalonato fosforilinim\xc4\x85 vykdo fermentas mevalonatkinaz\xc4\x97 (EC 2.7.1.36)\xc2\xa0\xe2\x80\x93 kofermentas magnio jonas. Susidaro 5-fosfomevalonatas._NEWLINE_5-fosfomevalonatas veikiant fermentui fosfomevalonatkinazei (EC 2.7.4.2), dalyvaujant ATP ir magnio jonams fosforilinmas iki 5,5-difosfomevalonato. Pastar\xc4\x85j\xc4\xaf veikia fermentas difosfomevalonatkinaz\xc4\x97 ir susidaro 3,5,5- trifosfomevalonatas. Jis yra nestabilus ir, katalizuojant fermentui difosfomevalonatdekarboksilazei (EC 4.1.1.33) dekarboksilinamas. Susidaro izopentenildifosfatas\xc2\xa0\xe2\x80\x93 aktyvus izoprenoidinis vienetas ir anglies dioksido molekul\xc4\x97._NEWLINE_Izopentenildifosfatas naudojamas ne tik tolimesnei cholesterolio sintezei, bet ir kit\xc5\xb3 izoprenoidini\xc5\xb3 jungini\xc5\xb3, toki\xc5\xb3 kaip vitamino A, vitamino E, vitamino K, karotinoid\xc5\xb3, fitolio, kau\xc4\x8diuko, poliizoprenoid\xc5\xb3 (ubichinono, dolicholio) sintezei.\n_START_SECTION_\nIzoprenoidini\xc5\xb3 molekuli\xc5\xb3 kondensacija ir skvaleno sintez\xc4\x97\n_START_PARAGRAPH_\nProcesas prasideda nuo izopentenildifosfato izomerizacijos (pasikei\xc4\x8dia dvigubojo ry\xc5\xa1io pad\xc4\x97tis). Jis virsta_NEWLINE_3,3-dimetilalildifosfatu, kuris kondensuojasi su kita izopentenildifosfato molekule, veikiant fermentui dimetilaliltranstransferasei (EC 2.5.1.1) ir susidaro junginys i\xc5\xa1 de\xc5\xa1imties anglies atom\xc5\xb3\xc2\xa0\xe2\x80\x93 geranildifosfatas ir difosfatas. Geranildifosfatas jungiasi dar su viena izopentenildifosfato molekule, veikiant fermentui geraniltranstransferasei (EC 2.5.1.10) ir susidaro 15 anglies atom\xc5\xb3 turintis junginys farnezildifosfatas (i\xc5\xa1 jo sintetinami poliizoprenoidi dolicholis, ubichinonas, menachinonas, plastochinonas). Tada, katalizuojant fermentui skvalensintetazei (EC 2.5.1.25), kondensuojsi dvi farnezildifosfato molekul\xc4\x97s ir susidaro preskvalendifosfatas, kuris redukuojamas NADPH, atskiriant difosfat\xc4\x85. Susidaro skvalenas.\n_START_SECTION_\nSkvaleno ciklizacija ir lanosterolio susidarymas\n_START_PARAGRAPH_\nPrie\xc5\xa1 ciklizacij\xc4\x85, katalizuojant fermentui skvaleno monooksigenazei (skvalenepoksidazei, \xe2\x80\x9emi\xc5\xa1riosios funkcijos oksidazei\xe2\x80\x9c) (EC 1.14.99.7), skvalenas endoplazminiame tinkle virsta skvaleno-2,3-oksidu. Toliau katalizuojant fermentui lanosterolio sintazei (EC 5.4.99.7), perna\xc5\xa1amos metilo grup\xc4\x97s nuo 14 iki 13 ir nuo 8 prie 14 grupi\xc5\xb3. Skvaleno-2,3-oksidas ciklizuojasi ir susidaro lanosterolis.\n_START_SECTION_\nLanosterolio virtimas cholesteroliu\n_START_PARAGRAPH_\nCholesterolio sintez\xc4\x97 i\xc5\xa1 lanosterolio yra daugiastadijinis procesas susidedantis daugiau nei i\xc5\xa1 20 reakcij\xc5\xb3. Prad\xc5\xbeioje vyksta anglies grandin\xc4\x97s sutrump\xc4\x97jimas nuo 30 iki 27 anglies atom\xc5\xb3\xc2\xa0\xe2\x80\x93 metilo grup\xc4\x97 esanti prie C-14 oksiduojama iki anglies dioksido, susidaro 14-demetillanosterolis. Pana\xc5\xa1iai pa\xc5\xa1alinus dar dvi metilo grupes nuo C-4 susidaro zimosterolis. V\xc4\x97liau vyksta dvigubojo ry\xc5\xa1io emigracija nuo C8 ir C9 iki C8 ir C7, susidarant \xce\x947,24 cholestadienoliui, veliau nuo C8 ir C7 iki C5 ir C6, susidarant desmosteroliui ir galiausiai dvigubo ry\xc5\xa1io tarp C-24 ir C-25 redukcija, po kurios ir sudaro cholesterolis.'